Euroopa Liidu Teataja L 236 , 23/09/2003 Lk 0940 - 944



Protokoll nr 3 Suurbritannia ja Põhja-iiri Ühendkuningriigi suveräänsete baasipiirkondade kohta Küprosel KÕRGED LEPINGUOSALISED, MEENUTADES, et Ühendkuningriigi Euroopa ühendustega ühinemise lepingu lõppaktile lisatud ühisdeklaratsioon Suurbritannia ja Põhja-Iiri Ühendkuningriigi suveräänsete baasipiirkondade kohta Küprosel nägi ette, et Euroopa Majandusühenduse ning suveräänsete baasipiirkondade vahelistele suhetele kohaldatav kord määratletakse ühenduse ja Küprose Vabariigi vahelise lepingu kontekstis, VÕTTES ARVESSE Küprose Vabariigi asutamislepingu (edaspidi "asutamisleping") sätteid suveräänsete baasipiirkondade kohta ja sellele liidetud nootide vahetamist 16. augustil 1960, OSUTADES nootide vahetusele Ühendkuningriigi valitsuse ja Küprose Vabariigi valitsuse vahel 16. augustil 1960 suveräänsete baasipiirkondade haldamise kohta ja sellega seotud Ühendkuningriigi valitsuse deklaratsioonile, mille kohaselt üks peamisi püüeldavaid eesmärke on kaitsta nende inimeste huve, kes elavad või töötavad suveräänsetes baasipiirkondades; seda arvestades tuleks neid inimesi kohelda võimalikult samamoodi nagu inimesi, kes elavad või töötavad Küprose Vabariigis, OSUTADES VEEL asutamislepingu sätetele, mis käsitlevad suveräänsete baasipiirkondade ja Küprose Vabariigi vahelist tollikorraldust, ning eelkõige nimetatud lepingu F lisa sätetele, OSUTADES KA Ühendkuningriigi võetud kohustusele mitte luua tollipunkte ega muid piiritõkkeid suveräänsete baasipiirkondade ja Küprose Vabariigi vahel ning asutamislepingu alusel kehtestatud korrale, mille kohaselt Küprose Vabariigi ametiasutused hoolitsevad suveräänsetes baasipiirkondades arvukate avalike teenuste eest, sealhulgas põllumajanduse, tolli ja maksustamise valdkonnas, KINNITADES, et Küprose Vabariigi ühinemine Euroopa Liiduga ei tohiks mõjutada asutamislepingu poolte õigusi ja kohustusi, TUNNISTADES seega vajadust kohaldada suveräänsete baasipiirkondade suhtes teatavaid Euroopa Ühenduse asutamislepingu ja sellega seotud EÜ õiguse sätteid ning vajadust kehtestada erikord nimetatud sätete rakendamiseks suveräänsetes baasipiirkondades, ON KOKKU LEPPINUD JÄRGMISES. Artikkel 1 Euroopa Ühenduse asutamislepingu artikli 299 lõike 6 punkt b asendatakse järgmisega: "b) ei kohaldata käesolevat lepingut Ühendkuningriigi suveräänsete baasipiirkondade Akrotiri ja Dhekelia suhtes Küprosel, välja arvatud sel määral, kui see on vajalik, et tagada kord, mis on esitatud Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi Euroopa Liiduga ühinemise tingimusi käsitlevale aktile lisatud protokollis Suurbritannia ja Põhja-Iiri Ühendkuningriigi suveräänsete baasipiirkondade kohta Küprosel ning kooskõlas nimetatud protokolli tingimustega." Artikkel 2 1. Suveräänsed baasipiirkonnad arvatakse ühenduse tolliterritooriumi hulka ning seepärast kohaldatakse suveräänsete baasipiirkondade suhtes käesoleva protokolli lisa esimeses osas loetletud tolli ja ühist kaubanduspoliitikat käsitlevaid akte koos lisas sätestatud muudatustega. 2. Protokolli lisa teises osas loetletud käibe- ja aktsiisimaksu ning muid kaudseid makse käsitlevaid akte kohaldatakse suveräänsete baasipiirkondade suhtes, arvestades lisas sätestatud muudatusi ja Küprose suhtes kohaldatavaid asjakohaseid sätteid, mis on ette nähtud Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi Euroopa Liiduga ühinemise tingimusi käsitlevas aktis. 3. Protokolli lisa kolmandas osas loetletud akte muudetakse vastavalt lisas sätestatule, et võimaldada Ühendkuningriigil säilitada asutamislepinguga antud maksusoodustused ja -vabastused tarnete puhul tema relvajõududele ja nendega seotud personalile. Artikkel 3 Suveräänsete baasipiirkondade suhtes kohaldatakse järgmisi EÜ asutamislepingu sätteid ja nendega seotud sätteid: a) EÜ asutamislepingu kolmanda osa II jaotis "Põllumajandus" ja selle alusel vastuvõetud sätted; b) EÜ asutamislepingu artikli 152 lõike 4 punkti b alusel vastuvõetud meetmed. Artikkel 4 Inimesi, kes elavad või töötavad suveräänsete baasipiirkondade territooriumil ning kelle suhtes kohaldatakse asutamislepingu ja sellega seotud 16. augusti 1960. aasta nootide vahetuse kohaselt kehtestatud korra alusel Küprose Vabariigi sotsiaalkindlustusalaseid õigusakte, koheldakse sotsiaalkindlustusskeemide kohaldamist ühenduse piires liikuvate töötajate, füüsilisest isikust ettevõtjate ja nende pereliikmete suhtes käsitleva nõukogu 14. juuni 1971. aasta määruse (EMÜ) nr 1408/71 [1] kohaldamisel nii, nagu elaksid või töötaksid nad Küprose Vabariigi territooriumil. Artikkel 5 1. Küprose Vabariigilt ei nõuta inimeste kontrollimist, kes ületavad tema ja suveräänsete baasipiirkondade vahelise maismaa- või merepiiri, ning selliste inimeste suhtes ei kohaldata välispiiri ületamisega seotud ühenduse piiranguid. 2. Suveräänsete baasipiirkondade välispiiri ületavate inimeste kontrollimist korraldab Ühendkuningriik käesoleva protokolli lisa neljandas osas võetud kohustuste kohaselt. Artikkel 6 Käesoleva protokolli eesmärkide tegeliku saavutamise tagamiseks võib nõukogu ühehäälselt ja komisjoni ettepaneku põhjal muuta artikleid 2-5, kaasa arvatud lisa, või kohaldada suveräänsete baasipiirkondade suhtes EÜ asutamislepingu ja sellega seotud ühenduse õigusaktide muid sätteid nõukogu määratavatel tingimustel. Enne ettepaneku esitamist konsulteerib komisjon Ühendkuningriigi ja Küprose Vabariigiga. Artikkel 7 1. Kui lõikest 2 ei tulene teisiti, vastutab Ühendkuningriik käesoleva protokolli kohaldamise eest suveräänsetes baasipiirkondades. Eelkõige: a) Ühendkuningriik vastutab käesolevas protokollis täpsustatud ühenduse meetmete kohaldamise eest tolli, kaudse maksustamise ja ühise kaubanduspoliitika valdkonnas seoses kaupadega, mis saabuvad Küprose saarele või lahkuvad Küprose saarelt suveräänsetes baasipiirkondades asuva sadama või lennujaama kaudu; b) Ühendkuningriigi relvajõudude poolt Küprose Vabariigi territooriumil asuva sadama või lennujaama kaudu Küprose saarele imporditud või Küprose saarelt eksporditud kauba tollikontrolli võib korraldada suveräänsetes baasipiirkondades; c) Ühendkuningriik vastutab kõigi litsentside, lubade või tunnistuste väljaandmise eest, mida Ühendkuningriigi relvajõudude poolt Küprose saarele imporditud või Küprose saarelt eksporditud kauba suhtes kohaldava ühenduse meetme alusel võidakse nõuda. 2. Küprose Vabariik vastutab ühenduse rahaliste vahendite haldamise ja väljamaksmise eest, millele võib suveräänsetes baasipiirkondades asuvatel inimestel olla õigus suveräänsetes baasipiirkondades ühise põllumajanduspoliitika kohaldamise tõttu käesoleva protokolli artikli 3 alusel ning Küprose Vabariik annab sellistest kulutustest aru komisjonile. 3. Ilma et see piiraks lõigete 1 ja 2 kohaldamist, võib Ühendkuningriik asutamislepingu kohaselt kehtestatud korras delegeerida Küprose Vabariigi pädevatele asutustele kohustuste täitmise, mis on pandud liikmesriigile artiklites 2-5 osutatud sätetega või nende alusel. 4. Ühendkuningriik ja Küprose Vabariik teevad koostööd, et tagada käesoleva protokolli tõhus rakendamine suveräänsetes baasipiirkondades, ning vajaduse korral sõlmivad nad täiendavaid kokkuleppeid, mis käsitlevad artiklites 2-5 osutatud sätete rakendamise delegeerimist. Sellise kokkuleppe koopia esitatakse komisjonile. Artikkel 8 Käesolevas protokollis sätestatud korra ainus eesmärk on reguleerida Küprosel asuvate Ühendkuningriigi suveräänsete baasipiirkondade erilist olukorda ning seda ei kohaldata ühenduse muu territooriumi suhtes ja see ei kujuta endast ei terviku ega osana pretsedenti muu erikorra jaoks, mis kas juba kehtib või mis võidakse kehtestada mõnel muul EÜ asutamislepingu artiklis 299 ettenähtud Euroopa territooriumil. Artikkel 9 Komisjon esitab iga viie aasta järel Euroopa Parlamendile ja nõukogule aruande käesoleva protokolli rakendamise kohta. [1] EÜT L 149, 5.7.1971, lk 2. -------------------------------------------------- LISA Käesoleva protokolli viiteid direktiividele ja määrustele tõlgendatakse viidetena nende direktiivide ja määruste aja jooksul muudetud või asendatud redaktsioonile ning rakendusaktidele. ESIMENE OSA 1. Nõukogu määrus (EMÜ) nr 2913/92, 12. oktoober 1992, millega kehtestatakse ühenduse tolliseadustik; selle artikli 3 lõige 2 asendatakse järgmisega: "2. Järgmisi väljaspool liikmesriikide territooriumi asuvaid territooriume käsitletakse ühenduse tolliterritooriumi osana, võttes arvesse nende suhtes kohaldatavaid konventsioone ja lepinguid: a) PRANTSUSMAA Monaco Vürstiriigi territoorium, nagu on määratletud 18. mail 1963 Pariisis allakirjutatud tollikonventsioonis ( 27. septembri 1963. aasta Prantsuse Vabariigi Teataja, lk 8679) b) KÜPROS Ühendkuningriigi suveräänsete baasipiirkondade Akrotiri ja Dhekelia territoorium, nagu on määratletud 16. augustil 1960 Nikosias allakirjutatud Küprose Vabariigi asutamislepingus (United Kingdom Treaty Series No 4 (1961) Cmnd. 1252)" ; 2. Nõukogu määrus (EMÜ) nr 2658/87, 23. juuli 1987, tariifi- ja statistikanomenklatuuri ning ühise tollitariifistiku kohta; 3. Nõukogu määrus (EMÜ) nr 918/83, 28. märts 1983, millega kehtestatakse ühenduse tollimaksuvabastuse süsteem; 4. Komisjoni määrus (EMÜ) nr 2454/93, 2. juuli 1993, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik; 5. Nõukogu määrus (EMÜ) nr 3677/90, 13. detsember 1990, millega kehtestatakse meetmed, et tõkestada narkootiliste ja psühhotroopsete ainete ebaseaduslikuks valmistamiseks kasutatavate ainete levikut; 6. Nõukogu direktiiv 92/109/EMÜ, 14. detsember 1992, narkootiliste ja psühhotroopsete ainete ebaseaduslikuks valmistamiseks kasutatavate ainete valmistamise ja turuleviimise kohta; 7. Nõukogu määrus (EMÜ) nr 3911/92, 9. detsember 1992, kultuuriväärtuste ekspordi kohta; 8. Nõukogu määrus (EÜ) nr 3295/94, 22. detsember 1994, millega kehtestatakse teatavaid intellektuaalomandi õigusi rikkuva kauba ühendusse toomist ning ühendusest eksporti ja reeksporti käsitlevad meetmed; 9. Komisjoni määrus (EÜ) nr 1367/95, 16. juuni 1995, millega kehtestatakse nõukogu määruse (EÜ) nr 3295/94 (millega kehtestatakse teatavaid intellektuaalomandi õigusi rikkuva kauba ühendusse toomist ning ühendusest eksporti ja reeksporti käsitlevad meetmed) rakendussätted; 10. Nõukogu määrus (EÜ) nr 1334/2000, 22. juuni 2000, millega kehtestatakse ühenduse kord kahese kasutusega kaupade ja tehnoloogia ekspordi kontrollimiseks. TEINE OSA 1. Kuues nõukogu direktiiv 77/388/EMÜ, 17. mai 1977, liikmesriikide kumuleeruvat käibemaksu käsitlevate õigusaktide ühtlustamise kohta - ühine käibemaksusüsteem: ühtne maksubaas, milles: a) Artikli 3 lõike 4 esimene lõik asendatakse järgmisega: "Erandina lõikest 1, võttes arvesse: - konventsioone ja lepinguid, mida Monaco Vürstiriik ja Mani saar on sõlminud vastavalt Prantsuse Vabariigiga ning Suurbritannia ja Põhja-Iiri Ühendkuningriigiga, - Küprose Vabariigi asutamislepingut, ei kohelda Monaco Vürstiriiki, Mani saart ega Ühendkuningriigi suveräänseid baasipiirkondi Akrotirit ja Dhekeliat käesoleva direktiivi kohaldamisel kui kolmandaid territooriume." b) Artikli 3 lõike 4 teist lõiku muudetakse, lisades sellele järgmise, kolmanda taande: "— Ühendkuningriigi suveräänsed baasipiirkonnad Akrotiri ja Dhekelia, käsitatakse tehingutena, mille lähte- või sihtkoht on Küprose Vabariik." 2. Nõukogu direktiiv 92/12/EMÜ, 25. veebruar 1992, aktsiisiga maksustavate toodete üldise korralduse ja nende valdamise, liikumise ning järelevalve kohta: Artikli 2 lõiget 4 muudetakse, lisades sellele järgmise, viienda taande: "— Ühendkuningriigi suveräänsed baasipiirkonnad Akrotiri ja Dhekelia, käsitatakse tehingutena, mille lähte- või sihtkoht on Küprose Vabariik." KOLMAS OSA 1. Nõukogu määrus (EMÜ) nr 918/83, 28. märts 1983, millega kehtestatakse ühenduse tollimaksuvabastuse süsteem; määruse artiklit 135 muudetakse, lisades sellele järgmise punkti d: "d) Ühendkuningriik säilitab 16. augusti 1960. aasta Küprose Vabariigi asutamislepingust tulenevad maksusoodustused imporditud kaupade puhul, mis on ette nähtud kasutamiseks tema relvajõudude või nendega seotud tsiviilpersonali poolt või nende messide ja sööklate varustamiseks." 2. Kuues nõukogu direktiiv 77/388/EMÜ, 17. mai 1977, liikmesriikide kumuleeruvat käibemaksu käsitlevate õigusaktide ühtlustamise kohta - ühine käibemaksusüsteem: ühtne maksubaas; direktiivi muudetakse järgmiselt: a) artikli 14 lõike 1 punktile g lisatakse järgmine, neljas taane: "— kolmandas taandes ettenähtud maksuvabastus laieneb 16. augusti 1960. aasta Küprose Vabariigi asutamislepingu kohaselt Küprose saarel asuvate Ühendkuningriigi relvajõudude poolt või nende tarbeks imporditavatele kaupadele ja teenustele, mis on ette nähtud kasutamiseks tema relvajõudude või nendega seotud tsiviilpersonali poolt või nende messide ja sööklate varustamiseks." b) artikli 17 lõike 3 punkt b asendatakse järgmisega: "b) seoses tehingutega, mis on maksust vabastatud artikli 14 lõike 1 punktide g ja i, artikli 15 ja artikli 16 lõike 1 punktide B ja C ning lõike 2 kohaselt" . 3. Nõukogu direktiiv 92/12/EMÜ, 25. veebruar 1992, aktsiisiga maksustavate toodete üldise korralduse ja nende valdamise, liikumise ning järelevalve kohta; artikli 23 lõike 1 esimest lõiku muudetakse, lisades sellele järgmise taande: "— 16. augusti 1960. aasta Küprose Vabariigi asutamislepingu kohaselt Küprose saarel asuvatele Ühendkuningriigi relvajõududele kasutamiseks nimetatud relvajõudude või nendega seotud tsiviilpersonali poolt või nende messide ja sööklate varustamiseks." NELJAS OSA 1. Käesolevas protokollis: a) "suveräänsete baasipiirkondade välispiir" on nende merepiir ning nende lennujaamad ja sadamad, kuid mitte nende ja Küprose Vabariigi vaheline maismaa- või merepiir; b) "piiripunkt" on iga piiripunkt, mille kaudu Ühendkuningriigi pädevad asutused on lubanud ületada välispiiri. 2. Ühendkuningriik lubab oma suveräänsete baasipiirkondade välispiiri ületada ainult piiripunktide kaudu. 3. a) Kolmandate riikide kodanikel lubatakse suveräänsete baasipiirkondade välispiiri ületada ainult juhul, kui i) neil on kehtiv reisidokument; ii) neil on kehtiv Küprose Vabariigi viisa, kui seda nõutakse; iii) nad on seotud kaitsealase tegevusega või on nad kaitsealase tegevusega seotud isiku perekonnaliikmed ning iv) nad ei kujuta endast ohtu riigi julgeolekule. b) Ühendkuningriik võib nendest tingimustest erandi teha vaid humanitaarsetel kaalutlustel või riiklikes huvides või oma rahvusvaheliste kohustuste täitmiseks. c) Punkti a alapunkti ii kohaldamisel ei nõuta Küprose Vabariigi viisat asutamislepingu C lisas määratletud relvajõudude liikmetelt, tsiviilpersonalilt ja nende ülalpeetavatelt. 4. Ühendkuningriik korraldab suveräänsete baasipiirkondade välispiiri ületavate inimeste kontrollimist. Kontroll hõlmab reisidokumentide kontrollimist. Kõiki inimesi kontrollitakse vähemalt üks kord, et teha kindlaks nende isikusamasus. 5. Ühendkuningriigi pädevad asutused valvavad patrullide abil välispiiri väljaspool piiripunkte, samuti piiripunkte väljaspool nende kindlaksmääratud lahtiolekuaega. Selline valve toimub nii, et takistada inimestel kontrolli vältimist piiripunktis. Suveräänsete baasipiirkondade välispiiri kontrollimiseks ja jälgimiseks määravad Ühendkuningriigi pädevad asutused ametisse piisaval arvul vajaliku kvalifikatsiooniga ametnikke. 6. Ühendkuningriigi ametiasutused teevad Küprose Vabariigi ametiasutustega pidevalt tihedat koostööd, et tagada kontrollimise ja jälgimise tõhusus. 7. a) Varjupaigataotleja, kes saabus Küprose saarele väljastpoolt Euroopa Ühendust mõne suveräänse baasipiirkonna kaudu, võetakse või lubatakse tagasi suveräänsesse baasipiirkonda Euroopa Ühenduse liikmesriigi palvel, kelle territooriumil varjupaigataotleja viibib. b) Küprose Vabariik, lähtudes humanitaarsetest kaalutlustest, teeb Ühendkuningriigiga koostööd, et kavandada praktilised viisid ja vahendid varjupaigataotlejate ja ebaseaduslike sisserändajate õiguste austamiseks ja vajaduste rahuldamiseks suveräänsetes baasipiirkondades vastavalt suveräänse baasipiirkonna juhtkonna asjakohastele aktidele. -------------------------------------------------- EUROOPA KOMISJONI DEKLARATSIOON Euroopa Komisjon kinnitab end mõistvat, et suveräänsete baasipiirkondade suhtes käesoleva protokolli artikli 3 punkti a alusel kohaldatavate ühenduse õiguse sätete hulka kuuluvad: a) nõukogu määrus (EÜ) nr 3448/93, 6. detsember 1993, mis sätestab põllumajandussaaduste töötlemisel saadud teatavate kaupadega kauplemise korra; b) nõukogu määrus (EÜ) nr 1260/1999, 21. juuni 1999, millega nähakse ette üldsätted struktuurifondide kohta, ulatuses, mida nõuab nõukogu määrus (EÜ) nr 1257/1999, 17. mai 1999, Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks, et toetada EAGGF tagatisrahastust maaelu arendamise meetmeid suveräänsetes baasipiirkondades. --------------------------------------------------